Meer as 500 oproeriges sedert Februarie vas – praag.co.za
Die waarnemende nasionale polisiekommissaris, Khomotso Phahlane het tydens 'n mediakonferensie in Pretoria sy kommer uitgespreek oor toenemende voorvalle van brandstigting en die gebruik van petrolbomme op en naby kampusse.
Phahlane sê dié voorvalle is 'n bewys daarvan dat kriminele elemente die veldtog oor gratis onderwys binnegedring het. Hy sê die polisie sal op die kampusse bly om studente wat eksamen skryf te beskerm en ontwrigtings te voorkom.
Die Universiteit van Pretoria het sy akademiese program deur middel van internet-lesings hervat nadat die kampusse vir weke lank gesluit was, het RSG berig.
Eksamens sal na verwagting op 14 November begin. Die universiteit se woordvoerder, Anna-Retha Bouwer, sê alle lesings en studiemateriaal sal deur die fakulteite aanlyn of op 'n ander manier beskikbaar gestel word.
Waar kontak tussen lektore en studente nodig is, sal daar via die universiteit se afstandbeheerkanaal gekommunikeer word.
Reëlings om toegang tot rekenaars vir dié studente te verskaf, sal so gou moontlik aangekondig word.
Skrywer praagGepubliseer op 18 Oktober 2016 Kategorieë Nuus, Suider-AfrikaSleutelwoord brandstigting, kampusse, onluste, onrus, openbare geweld, oproer, petrolbomme, UP